Geskorste SAUK-joernaliste wend hulle tot konstitusionele hofThandeka Gqubule, Foeta Krige en Suna Venter stap na die konstitusionele hof (1 Julie 2016) Foto: @SolidariDirk/Twitter Agt senior joernaliste wat by die SAUK geskors is, het Vrydag die konstitusionele hof genader sodat hul saak aangehoor kan word. Die geskorste joernaliste wil hê die openbare uitsaaier se besluit, om nie beeldmateriaal van gewelddadige betogings waar staatseiendom verniet word uit te saai nie, moet ongeldig en ongrondwetlik verklaar word. “Die verslaggewers voer aan die beleid plaas SAUK-joernaliste in ŉ ondraaglike posisie, aangesien hulle gedwing word om aan die een kant hulle werk te beskerm en aan die ander kant getrou te wees aan hul etiese en grondwetlike pligte om die ware nuus te berig,” het hul prokureurs in ŉ verklaring gesê. “Die aansoek steun, onder andere, op artikel 16(1) van die Grondwet, wat die regte van verslaggewers beskerm en die publiek se vryheid van uitdrukking.” Sommige joernaliste is aangekla nadat hulle ŉ brief aan Hlaudi Motsoeneng, hoof bedryfsbeampte van die SAUK, gestuur het om beswaar aan te teken teen die besluit wat die openbare uitsaaier geneem het. Ander is geskors nadat hulle in die openbaar teen die “sensuur” van nuus by die SAUK, onder leiding van Motsoeneng, gepraat het. Die vakbond Solidariteit, wat namens die geskorste joernaliste optree, het aangedui dat hy ook die arbeidshof sal nader om ŉ interdik te bekom teen die SAUK se tugstappe, hangende die saak by die konstitusionele hof. Die openbare uitsaaier het vandeesweek die verhoor van die joernaliste onbepaald uitgestel. Motsoeneng en die raad van die SAUK het onder skoot gekom van joernaliste, vakbonde, menseregteorganisasies, opposisiepartye en die ANC as regerende party. Die SAUK hou egter vol dat hy nie sy verbod op beeldmateriaal van gewelddadige betogings sal terugtrek nie. Die openbare uitsaaier het selfs die Onafhanklike Kommunikasie-owerheid van SA (Okosa) se aanbeveling, om die verbod op te hef, verwerp. Die SAUK het intussen aangedui hy sal die uitspraak “tot in die hoogste hof” beveg. Lees alle vorige berigte oor die SAUK op Maroela Media.